কয়েক পুরুষের পারিবারিক লোহার ব্যবসা। এলাকায় নাম, ডাক। তবুও লোহা-লক্করের আওয়াজ টানত না শিশুমনকে। ছেলেবেলা থেকে আলোর হাতছানি এড়াতে পারেননি। আলো নিয়ে জাদু দেখাতে নিজের মতো করে কিছু করতে চেয়েছিলেন। কিন্তু মূলধনের প্রশ্নে চিন্তায় ছিলেন। দিদি ১০ হাজার টাকা নিয়ে এগিয়ে এসেছিলেন। পাশে পেয়েছিলেন কাছের মানুষ অশোক কুণ্ডুকে। হাতে ধরে কাজ শিখিয়েছিলেন শ্রীধর দাস। তার পরেরটা ইতিহাস। চন্দননগরের সুপ্রীম পাল এখন এরাজ্যের সবথেকে বড় আলোর শিল্পী। দেশের অন্যতম সেরা। সুপ্রীম নামটা সার্টিফিকেটে আটকে আছে, বাবু পাল নামেই তাঁর আসল পরিচিতি। দশ হাজার টাকার পুঁজি থেকে এখন কয়েক কোটি টাকার ব্যবসা বাবু পালের। দেশ জয় করে দুবাই শপিং ফেস্টিভ্যালেও তাঁর সমান খ্যাতি।